Жоба

ҚАЗАҚСТАН РЕСПУБЛИКАСЫНЫҢ

ЗАҢЫ

**Қазақстан Республикасының кейбір заңнамалық актілеріне тұтынушылардың құқықтарын қорғау мәселелері бойынша өзгерістер мен толықтырулар енгізу туралы**

1-бап. Қазақстан Республикасының мына заңнамалық актілеріне өзгерістер мен толықтырулар енгізілсін:

1. 1994 жылғы 27 желтоқсандағы Қазақстан Республикасының Азаматтық кодексіне (Жалпы бөлім):

1) 9-баптың бірінші бөлігінің үшінші абзацындағы «сотқа дейінгі» деген сөздер «соттан тыс» деген сөздермен ауыстырылсын;

2) 10-баптың алтыншы бөлігі мынадай редакцияда жазылсын:

«6. Тұтынушылардың құқықтарын қорғау осы Кодекске, Қазақстан Республикасының тұтынушылардың құқықтарын қорғау туралы заңнамалық актісіне және өзге де нормативтік құқықтық актілерге сәйкес қамтамасыз етіледі.

Тұтынушылардың негізгі құқықтары, негізгі қағидаттары, сондай-ақ тұтынушылардың құқықтарын қорғау мәселелері Қазақстан Республикасының тұтынушылардың құқықтарын қорғау туралы заңнамалық актісінде белгіленеді.

Тұтынушылардың өзге де құқықтары мен оларды қорғау ерекшеліктері, сондай-ақ Қазақстан Республикасының тұтынушылардың құқықтарын қорғау туралы заңнамалық актісінде реттелмеген кәсіпкерлік субъектілері көрсететін (орындайтын) қызметтер саласындағы орындаушылардың өзге де міндеттері осы бөліктің бірінші және екінші абзацтарының ережесі ескеріле отырып осы Кодексте, Қазақстан Республикасының заңнамалық және өзге де нормативтік құқықтық актілерінде белгіленеді.»;

3) 11-бап мынадай редакцияда жазылсын:

«11-бап. Кәсіпкерлік еркіндігін теріс пайдалануға тыйым салу

1. Бәсекелестікті шектеуге немесе жоюға, тұтынушылардың құқықтары мен заңды мүдделерін бұзуға және (немесе) оларға нұқсан келтіруге бағытталған қызметке, жосықсыз бәсекелестікке тыйым салынады.

Монополистік қызмет заңмен реттеледі және шектеледі.

2. Қазақстан Республикасының тұтынушылардың құқықтарын қорғау туралы заңнамалық актісінде аталған тұтынушылардың құқықтарын бұзатын және (немесе) оларға нұқсан келтіретін шарт талаптары жарамсыз болып табылады.»;

4) 387-баптың бесінші бөлігі мынадай мазмұндағы екінші абзацпен толықтырылсын:

«Қазақстан Республикасының тұтынушылардың құқықтарын қорғау туралы заңнамасында белгіленген талаптарға сәйкес келмейтін тұтынушылардың құқықтарын бұзатын және (немесе) оларға нұқсан келтіретін шарттың талаптары бөлігіндегі жария шарттың талаптары жарамсыз болып табылады.».

2. 2015 жылғы 31 қазандағы Қазақстан Республикасының Азаматтық процестік кодексіне:

55-баптың бірінші бөлігі мынадай редакцияда жазылсын:

«1. Заңда көзделген жағдайларда мемлекеттік органдар мен жергілікті өзін-өзі басқару органдары, жеке, заңды тұлғалар және олардың қауымдастықтары (одақтары), Қазақстан Республикасындағы Адам құқықтары жөніндегі уәкіл, Қазақстан Республикасындағы тұтынушылардың құқықтарын қорғау мәселелері жөніндегі омбудсмен басқа тұлғалардың (олардың өтініштері бойынша), анықталмаған тұлғалар тобының (фактілер анықталған немесе ақпарат болған кезде) құқықтарын, бостандықтары мен заңды мүдделерін, сонымен қатар қоғамдық немесе мемлекеттік мүдделерді қорғау үшін талап қойып сотқа жүгіне алады.»;

76-бап мынадай мазмұндағы 2-1-бөлікпен толықтырылсын:

«2-1. Сатушының (дайындаушының, орындаушының) тұтынушылардың белгіленбеген тобына қатысты іс-әрекеттерін құқыққа қарсы деп тану туралы заңды күшіне енген сот шешімімен белгіленген мән-жайлар, оның ішінде мұндай әрекеттер орын алғаны немесе оларды осы сатушы (дайындаушы, орындаушы) жасағаны туралы, осы тұтынушылар тобының қатарындағы тұтынушының, оның ішінде мүліктік сипаттағы, осы сатушының (дайындаушының, орындаушының) іс-әрекеттерінің азаматтық-құқықтық салдарларының туындауы нәтижесінде пайда болған оның бұзылған құқықтарын қорғау туралы талап қоюын қарайтын сот үшін міндетті.».

3. 1994 жылғы 21 қыркүйектегі «Қазақстан Республикасындағы көлік туралы» Қазақстан Республикасының Заңына:

1) 1-баптың 2) тармақшасы мынадай редакцияда жазылсын:

«2) клиент (жүк жөнелтуші, жүк алушы, жолаушы, кемемен жалданушы) – тасымалдаушымен жасалған шартқа сәйкес тасымалдаушының көлігін пайдалану мақсатында, ал аралас тасымалдар кезінде жасалған аралас тасымалдар шартына сәйкес тасымалдаушыдан қызметті сатып алатын және (немесе) осындай қызметті пайдаланатын жеке немесе заңды тұлға;»;

2) 11-баптың жетінші бөлігі мынадай редакцияда жазылсын:

«Клиент пен тасымалдаушының жекелеген құқықтары мен міндеттері тараптардың келісімімен тасымалдау шартында белгіленеді. Тасымалдаушы кәсіпкерлік субъектісі болып табылмайтын клиентпен тасымалдау шартын жасасу (орындау) кезінде осы бапта көзделген нормалармен қатар Қазақстан Республикасының тұтынушылардың құқықтарын қорғау туралы заңнамалық актісінің ережелерін қолданады.»;

3) 12-1-баптың 1-тармағының бірінші абзацы мынадай редакцияда жазылсын:

«1. Аралас тасымалдау шарты Қазақстан Республикасының тұтынушылардың құқықтарын қорғау туралы заңнамасының тұтынушының құқықтарын бұзатын және (немесе) оларға нұқсан келтіретін шарт талаптарының жарамсыздығы бөлігіндегі нормаларды ескере отырып, мыналарды:».

4. «Қазақстан Республикасындағы туристік қызмет туралы» 2001 жылғы 13 маусымдағы Қазақстан Республикасының Заңына:

1) 17-баптың 1-тармағының екінші бөлігі мынадай редакцияда жазылсын:

«Туристік қызмет көрсету шартының елеулі талаптары осы Заңның   
11-бабының 20-1) тармақшасына сәйкес бекітілген үлгілік шартта белгіленеді.»;

2) 24-баптың екінші бөлігі «заңнамасымен» деген сөздің алдынан «Қазақстан Республикасының және» деген сөздермен толықтырылсын;

3) 25-баптың 1) тармақшасы «заңдарымен» деген сөздің алдынан «Қазақстан Республикасының және» деген сөздермен толықтырылсын;

4) 27-4-баптың 1-тармағының 3) тармақшасы мынадай редакцияда жазылсын:

«3) Қазақстан Республикасы азаматтарының шығу туризмі саласындағы құқықтарын бұзу фактілері бойынша туристер бірлестігінің (бірлестіктерінің), тұтынушылардың қоғамдық бірлестіктерінің, Қазақстан Республикасындағы тұтынушылардың құқықтарын қорғау мәселелері жөніндегі омбудсменнің жазбаша өтініші болғанда;».

5. «Сауда қызметін реттеу туралы» 2004 жылғы 12 сәуірдегі Қазақстан Республикасының Заңына:

1) 1-бапта:

27) тармақша мынадай редакцияда жазылсын:

«27) сауда объектісі – тауарларды сату кезінде тауарларды не олардың үлгілерін қоюға, көрсетуге, сатып алушылар үшін ақпарат беруге, сатып алушыларға қызмет көрсетуге және сатып алушылармен ақшалай есеп айырысу жүргізуге арналған және сол үшін пайладанылатын жабдықпен арнайы жарақтандырылған ғимарат немесе ғимараттың бір бөлігі, құрылысжай немесе құрылысжайдың бір бөлігі, сауда базары, электрондық сауда алаңы, электрондық саудаға қатысушы пайдаланатын интернет-ресурс, автоматтандырылған құрылғы немесе көлік құралы;»;

56) тармақшадағы «сондай-ақ көрсетілетін қызметтерді сатудағы,» деген сөздер «сондай-ақ жұмыстарды орындау мен қызметтер көрсету,» деген сөздермен ауыстырылсын;

58) тармақша мынадай редакцияда жазылсын:

«58) электрондық сауда алаңы – электрондық коммерцияға қатысушыларды инфрақұрылыммен, сондай-ақ ақпараттық-коммуникациялық технологияларды пайдалана отырып, олардың арасында тауарларды өткізуге,   
жұмыстарды орындауға және қызметтер көрсетуге арналған шарттар жасасуды қамтамасыз ететін интернет-ресурс;»;

2) 10-баптың 2-7-тармағындағы «реттеу» деген сөзден кейін «және Қазақстан Республикасының тұтынушылардың құқықтарын қорғау туралы» деген сөздермен толықтырылсын;

3) 29-1-бапта:

тақырыптағы «сауданы» деген сөз «коммерцияны» деген сөзбен ауыстырылсын;

1-тармақтың бірінші абзацындағы «сауданы» деген сөз «коммерцияны» деген сөзбен ауыстырылсын;

2) тармақша мынадай редакцияда жазылсын:

«2) шарт жасасу тәртібі туралы толық және нақты ақпаратты және «Тұтынушылардың құқықтарын қорғау туралы» Қазақстан Республикасы Заңының 32-бабында белгіленген өзге де ақпаратты ұсынуға;»;

2-1-тармақтың бірінші абзацындағы «электрондық сауда алаңындағы» деген сөздер алып тасталсын;

3-тармақтың 2) тармақшасындағы «мәмілер бойынша» деген сөздерден кейін «сатушы мен» деген сөздермен толықтырылсын;

мынадай мазмұндағы 6-тармақпен толықтырылсын:

«6. Электрондық сауда алаңдарында тұтынушылардың құқықтары мен заңды мүдделерін қорғау мақсатында сатушыларды (дайындаушыларды, орындаушыларды) электрондық сауда алаңына рұқсат беру жөніндегі ішкі рәсімдерді қолдану және олармен тұтынушылардың құқықтарын қорғау бойынша талаптарды сақтау жөнінде шарт жасасу үшін инфрақұрылым қамтамасыз етілуге тиіс. Электрондық сауда алаңы жұмысында пайдаланатын бағдарламалық қамтылым, электрондық сауданы қамтамасыз ететін және қолдап отыратын техникалық құралдар қорғалған байланыс арналары арқылы жүзеге асырылуға тиіс.»;

4) 32-бапта:

1-тармақта «мен стандарттау жөніндегі құжаттардың» деген сөздер   
«, стандарттаудың және сатып алушы сұраныстарының» деген сөздермен ауыстырылсын;

2-тармағының бірінші және екінші бөлімдерін мынадай редакцияда жазылсын:

«2. Тауардың қауіпсіздігі туралы мәліметтер сәйкестікті бағалау туралы құжатпен расталады. Тауарлардың сапасы туралы мәліметтер мынадай ақпаратпен расталады:

1) дайындаушының тауар белгісі;

2) тауардың шыққан елі;

3) тауардың құрамы туралы;

4) азық-түлік тауарлары үшін – тамақ құндылығы;

5) дайындалған күні;

6) сақтау және жарамдылық мерзімі туралы;

7) стандарттау жөніндегі құжаттың көрсетілуі;

8) Қазақстан Республикасының заңнамасына және стандарттау жөніндегі құжаттарға сәйкес қажетті өзге де мәліметтер.

Ыдыстарда, заттаңбаларда, орамдарда, затбелгілерде, жапсырма парақта немесе өзге де материалдық жеткізгіштерде қамтылатын тауардың қауіпсіздігі мен сапасына қойылатын талаптар туралы қазақ және орыс тілдерінде ақпарат «Қазақстан Республикасындағы тіл туралы» Қазақстан Республикасы Заңының талаптарына сәйкес болуы тиіс.».

6. «Ақпаратқа қол жеткізу туралы» 2015 жылғы 16 қарашадағы Қазақстан Республикасының Заңына:

6-бап мынадай мазмұндағы 6-1) тармақшамен толықтырылсын:

«6-1) тұтынушылардың құқықтарын бұзу фактілері туралы;».

7. «Табиғи монополиялар туралы» 2018 жылғы 27 желтоқсандағы Қазақстан Республикасының Заңына:

29-баптың бірінші абзацы «Қоғамдық бірлестіктер» деген сөздерден кейін «, олардың қауымдастықтары (одақтары)» деген сөздермен толықтырылсын.

2-бап. Осы Заң алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі.

**Қазақстан Республикасының**

**Президенті**